37-åringen forklarte seg i Oslo tingrett tirsdag, og han brukte store deler av dagen på å beskrive hva som skjedde før slåsskampen på Ellingsrud 23. mai 2014.

Espen Wangberg forsvarer den tiltalte 37-åringen. Foto: Lotten Christiansen / NRK

Ifølge tiltalte var det konas bror og fetter som angrep ham oppe i leiligheten forut for hendelsen. Slåsskampen fortsatte deretter utendørs.

– Han har nå forklart seg detaljert om hendelsen, at han ble angrepet av svigerfamilien og har utøvd selvforsvar, sier 37-åringens forsvarer, Espen Wangberg.

Ifølge tiltalen stakk 37-åringen den to år gamle datteren med kniv i ansiktet, skulderen og ryggen mens hun satt på armen til sin mor.

Forstår ikke hvordan datteren havnet der

37-åringen erkjenner ikke straffskyld for å ha drept datteren, og i retten forklarte han at han ikke husker klart hva som skjedde under slagsmålet ute.

I tidligere politiforklaringer har han sagt at han kan ha truffet datteren tilfeldig da han veivet med kniven.

– Det er uforståelig for meg hvem som hentet ned datteren min så hun havnet midt i slåsskampen, sa tiltalte i retten.

Han benekter å ha gått bevisst etter de som ble stukket med kniv, slik svigerfamilien har forklart.

Aktor Andreas Schei. Foto: Lotten Christiansen / NRK

Kan dere begrunne at det eventuelt er han som har knivstukket datteren?

– Jeg skal ikke gå veldig i detalj der, men nå har vi jo nettopp hørt han selv si at han tok med seg denne kniven ut. Vi har også sett bilder her i retten av det vi mener er et bilde av en annen person som tar kniven ut av hånden hans etter at denne episoden er ferdig. I tillegg kommer en del av det vi har hørt fra andres forklaringer, sier aktor Andreas Schei.

Nekter for å ha mishandlet kona

I tillegg til drapstiltalen er han også tiltalt for grov mishandling av sin egen kone, toåringens mor.

37-åringen sier kona kan ha blitt skadet vet et uhell under basketaket da hun forsøkte å gå imellom for å stanse slåsskampen.

– Hun prøvde å stoppe dem fra å slå meg, og jeg kan ha slått henne da hun kom imellom, men jeg mente aldri å skade henne, forklarte 37-åringen.

Han er også tiltalt for drapsforsøk på tre medlemmer av svigerfamilien sin samme dag, nærmere bestemt konas bror, mor og fetter.

37-åringen er opprinnelig afghaner og hadde fått avslag på asyl i Norge. Han hadde fått et utvisningsvedtak med frist for å komme seg ut av landet i februar året før hendelsen.